**Preštudujte si nasledujúci text o dramatických žánroch. Napíšte si vlastné poznámky (môže byť aj heslovite) a zapamätajte si čo najviac dramatických žánrov a ich charakteristiky.**

**Dramatická tvorba - žánre**

**Činohra** vznikla v 19. st. miešaním prvkov tragédie a komédie. Má vážny dej, ale zakončenie nie je tragické, nekončí sa smrťou hrdinu. Hrdinami činohry sú ľudia bežného života (činohra sa označuje aj ako hra alebo dráma). Najvýznamnejšími predstaviteľmi európskej dramatickej literatúry 19. st. boli ***Henrik Ibsen*** a ***A. P. Čechov***.

**Veselohra** je označenie pre novodobú komédiu. Zakladá sa na humore a situačnej komike. Fraška je druh komédie, v ktorej sa všetko zveličuje a sú v nej nepravdepodobné zápletky a situácie. V monodráme vystupuje iba jeden herec. Nové prvky priniesla tzv. absurdná dráma, ktorá vznikla v 50-tych rokoch nášho storočia. Nedodržuje klasické princípy divadelnej hry: nie je rozdelená na dejstvá, chýba v nej dej, často je zameraná na šokovanie diváka (***Eugene Ionesco***, ***Samuel Beckett***).

**Opera** spája hudbu, poéziu, výtvarné a herecké umenie. Obyčajne má predohru (ouvertúru); text opery sa nazýva *libreto*. Libreto opier často spracúva známe literárne diela (napr. Verdiho Traviata vznikla podľa románu A. Dumasa ml. Dáma s kaméliami, opery Čajkovského Eugen Onegin a *Piková dáma* podľa diel A. S. Puškina, opera E. Suchoňa *Krútňava* podľa novely M. Urbana Za vyšným mlynom atď).

V **operete** sa spev strieda s hovoreným dialógom a tancom. Má charakter veselohry, hudba je jednoduchšia (***J. Offenbach*** - Orfeus v podsvetí, ***J. Strauss*** - Netopier, Cigánsky barón, ***F. Lehár*** - Veselá vdova, Zem úsmevov, ***I. Kálmán*** - Čardášová princezná). Opereta sa rozvíjala hlavne v 19. st.

V súčasnosti na jej miesto nastupuje **muzikál** a **rocková opera**. Muzikál vznikol v Amerike začiatkom 20. st. najmä zásluhou ***G. Gershvina*** (Porgy a Bess). Vychádzal z džezovej hudby, zobrazoval všedný život. Na rozdiel od operety má muzikál vážnejší dej, poukazuje na problémy a rozpory v spoločnosti (F. Löwe - My fair lady, ***L. Bernstein*** - West side story).

Divadelné hry sú rozdelené na dejstvá alebo obrazy. Dejstvá sa ešte členia na výstupy. Najčastejšie sú trojdejstvové hry, ale môžu byť i štvor- a päťdejstvové. Jednodejstvová hra sa nazýva jednoaktovka.

Dramatické diela sa predvádzajú na javisku. Predmety na scéne sa nazývajú rekvizity. Prvé divadelné predstavenie novonaštudovanej hry je premiéra, opakované predstavenia sú reprízy. Pred premiérou býva hlavná skúška, tzv. predpremiéra. Na tvorbe divadelného predstavenia sa zúčastňujú dramaturg, režisér, herci, divadelný výtvarník, skladateľ scénickej hudby a návrhár kostýmov. Divadlá a divadelné scény sú už dnes skoro v každom väčšom meste. Najdôležitejšou divadelnou scénou každého štátu je národné divadlo. **SND v Bratislave** má ***činoherný, baletný*** a ***operný súbor***.